Ego Stephanus, miles de Orsans, notum facio universis presentes litteras inspecturis quod, cum querela verteretur inter me et abbatem ac conventum Cistercii super quibusdam petiis prati sitis in praeria de Fange, concordavimus in hunc modum quod ego dictas petias, prati provida deliberatione prehabita, non in aliquo circumventus nec vi nec metu ductus pro utilitate mea vendidi, concessi et quittavi, in hereditatem perpetuam, dictis Cisterciensibus, quarum una sita est juxta pratum quod Radulphus de Maygni vendidit portario Cistercii. Alia sita est prope bordam prati Cistercii de Brase, juxta pratum quod Cistercienses tenent a domino Odone Quocart, milite, ex Oschereta, usque ad pascua. Alia sita est in Prepont juxta pratum Odonis de Sancto Johanne. Videlicet pro pretio duodecim librarum et decem solidorum viennensium. De quibus a dictis Cisterciensibus recepi plenum et integrum pagamentum, in pecunia legitima et numerata, et cum istud quod prefatis Cisterciensibus vendidi plus valeat quam duodecim libras et decem solidos viennensium, totum illud quod plus valet dedi eis in elemosinam perpetuam, pro remedio anime mee et antecessorum meorum et pro remedio antecessorum uxoris mee Elysabeth, que dictas concordationem et venditionem laudat, necnon et laude Jacobi, fratris mei, et Haymonis, de cujus feodo dicta prata movent. Et propter hoc de dictis petiis prati me penitus devestiens, prefatos abbatem et conventum Cistercii corporaliter investivi. In super ego Stephanus teneor, et promitto sub obligatione omnium bonorum meorum mobilium et immobilium presentium et futurorum, et per sacramentum meum, pro me et meis heredibus quos ad hoc obligo, prestitum super Sancta Dei Evangelia corporale, dictas tres petias prati liberas et quittas ab omni servitute garantire dictis Cisterciensibus perpetuo contra omnes. Et ego me pro eis semper et ubique locorum et in omni curia contra omnes personas opponere propter hoc, et respondere propriis sumptibus et eos inde conservare modis omnibus indempnes, si qui calumpniatores apparerent, quod absit et in nullo contraire decetero per me vel per alium seu alios verbo vel facto seu consensu vel jure seu consuetudine vel modo alii quolibet. Renuntians etiam, per sacramentum predictum, in hoc facto exceptioni pretii predicti integre non habiti justi et legitimi et exceptioni minoris pretii, et omni auxilio juris canonici et civilis, et omnibus juribus in favorem mulierum introductis, et omnibus que contra presens instrumentum vel factum possent obici seu dici. In cujus rei testimonium, litteris istis sigillum venerabilis viri domini Stephani, decani Oschariensis, rogavi et feci apponi. Actum anno Domini Mo CCo LXo septimo, mense martio.